Петко Енев
Петко Енев Петков е български учител, адвокат и офицер, поручик. Деец на БРСДП (т.с.) и Българската комунистическа партия.

Биография 
Петко Енев е роден на 19 ноември 1889 г. в село Индже кьой, Сливенско в чиновническо семейство. Като ученик в Априловската гимназия (Габрово) участва в социалистически кръжоци през (1905 – 1906). Работи като учител.

Завършва специалност право в Софийския университет. Като запасен офицер с военно звание поручик участва във войните за национално обединение на България. Награден е с Орден „За храброст“ IV степен.

Става член на БРСДП (т.с.) през 1912 г. На Първия конгрес на БКП (т.с.) оглавява групата на левите комунисти в партията. Скоро след това се отдръпва от нея и е избран за член на Висшия партиен съвет на БКП, какъвто остава до смъртта си.

Работи като адвокат в Нова Загора. Общински съветник от 1919 г.

Ръководи Септемврийското въстание през 1923 г. в град Нова Загора и околностите. След потушаването му се оттегля в планините начело на чета, с която продължава борбата срещу първото правителство на Демократическия сговор. По-късно е заловен от властите и хвърлен в затвора. По време на съдебния процес изрича крилатата фраза:

„Защо Александър Цанков да може да прави преврат, а Петко Енев да не може?! Аз действувам от името на негово величество народа.“

Оправдан заедно с другите подсъдими и отново се включва в дейността на БКП. По време на априлските събития от 1925 г. е арестуван, изтезаван и разстрелян в Стара Загора.

Източници 

 Николова В., Куманов М., Кратък исторически справочник т. III България, С., 1983, с. 223 – 224

Външни препратки 
 Част от защитната реч на Петко Енев в съда след Септемврийското въстание.

Български адвокати
Български комунисти до 1944 година
Участници в Септемврийското въстание
Жертви на Априлските събития в България (1925)
Български поручици
Български военни дейци от Балканските войни
Български военни дейци от Първата световна война
Затворници
Носители на орден „За храброст“ IV степен
Носители на орден „Свети Александър“
Новозагорци
Починали в Стара Загора
Възпитаници на Априловската гимназия